ไฟแนนซ์ทูเดย์
มีคนแอบกระซิบว่า
21 ส.ค. 2554

มีคนแอบกระซิบว่า 
โดย..ภูคา
ขณะนี้กระบวนการกว้านซื้อที่นาจากชาวบ้านเพื่อปลูกข้าวของชาวตะวันออกกลางยังไม่สงบ แถมกำลังขยายอาณาจักรออกไปอย่างกว้างขวางและต่อเนื่องบนแผ่นดินไทยนั้น เพราะต่างชาติเล็งเห็นความสำคัญของการปลูกพืชอาหารไว้สำหรับเลี้ยงประชากร ด้วยรูปแบบการจ้างบริษัทไทยเข้าไปกว้านซื้อที่ดิน ที่เป็นสินทรัพย์ที่โดนบังคับหลักประกันจากสถาบันการเงินโดยเฉพาะจากธนาคารพาณิชย์ ครั้งนี้ว่ากันว่ามีการซื้อคราวละเป็นพันๆ ไร่ แล้วเอามาว่าจ้างให้คนไทยทำนาปลูกข้าวส่งกลับไปให้คนในตะวันออกกลางได้กิน




น่าขำที่คนไทยยังตื่นเรื่องการปลูกพืชพลังงานทดแทน แถมยังพยายามสนับสนุนให้ขยายพื้นที่รุกพื้นที่ปลูกข้าวเอามาปลูกปาล์ม มันสำปะหลัง กันขนานใหญ่ โดยลืมมองจุดแข็งของตัวเองว่า ไทยคือมหาอำนาจทางด้านปากท้องของโลก แถมพวกนักธุรกิจยังเห็นแก่เงินไปขายที่ทำกินให้คนต่างชาติอีก ต่อไปสงสัยคนไทยคงต้องเช่าที่คนตะวันออกกลางทำกินกันบ้างละพี่น้อง 
สินเชื่อบ้านตอนนี้กำลังแข่งขันกันสูงเหลือเกิน ล่าสุด วรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เตรียมประกาศตัวขอรับรีไฟแนนซ์ลูกหนี้ดีจากธนาคารแห่งอื่นด้วยอัตราดอกเบี้ยเพียง 1.75% ในปีแรก แต่ยังไม่กำหนดวันเปิดโครงการที่ชัดเจน เหมือนจะเป็นการประกาศขอดึงลูกค้าที่ถูกธนาคารอื่นรีไฟแนนซ์ออกไปกลับคืนมาบ้าง แต่อีกมุมหนึ่งกลับทำให้ลูกหนี้ชั้นดีของ ธอส. เองอารมณ์เสีย เพราะไม่ได้รับประโยชน์จากการเป็นลูกหนี้ที่ดี แถมต้องแบกดอกเบี้ยที่สูงกว่าลูกค้าธนาคารอื่น...
งานนี้คงต้องรอชมว่าจะมีธนาคารไหนออกโครงการรับรีไฟแนนซ์ลูกหนี้ชั้นดีของ ธอส.ไปบ้างแล้วซี 
สำนักงานสลากกินแบ่งรัฐบาล ขึ้นแท่นกลายเป็นรัฐวิสาหกิจที่นำส่งรายได้เข้ากระทรวงการคลังมากที่สุด 2 ปีซ้อน ด้วยยอดรายได้พุ่งทะยานขึ้นมาปีละกว่า 1.4 หมื่นล้านบาท แซงหน้าแชมป์เก่าที่เป็นยักษ์ใหญ่ระดับโลกอย่าง ปตท. พลังไทยเพื่อไทย ไปหลายเท่าตัว ยิ่งสำนักงานสลากฯ เตรียมตั้งไข่จะทำสลากออนไลน์เลข 6 ตัวออกมาขายอีก
สงสัยปีนี้สำนักงานสลากฯ จะคว้าตำแหน่งที่ 1 ไปครองอีกเป็นปีที่ 3 แน่แท้ จึงทำให้ วันชัย สุระกุล ผู้อำนวยการสำนักงานสลากฯ กล้ามใหญ่ กลายเป็นที่เกรงจั๊ย เกรงใจของใครหลายคนในกระทรวงการคลังไปเสียแล้ว